Englannin Mestaruussarjassa murskajaiset – Wigan upotti avausjaksolla seitsemän maalia Hullin verkkoon | Yle Urheilu | yle.fi
Vieraskentällä maalein 0–8 hävinnyt Hull on putoamassa sarjatasoa alemmas.
14.7.2020 klo 23.48
Hull jäi pahemman kerran Wiganin (kuvassa) jyrän alle.AOP
Jalkapallon Englannin Mestaruussarjassa keskikastin Wigan iski viimeisiä nauloja putoamisvaarassa olevan Hullin arkkuun. Wigan voitti kotiottelunsa peräti 8–0, kun se kiusasi vastustajaansa jo avausjaksolla seitsemällä maalilla.
Ahkerin oli Kieran Dowell, joka viimeisteli ottelussa kolme täysosumaa. Kieffer Moore osui avausjaksolla kahdesti.
Nousua Valioliigaan tavoitteleva West Bromwich jäi maalittomaan tasapeliin Fulhamin kanssa eikä onnistunut tavoittamaan kärkijoukkue Leedsiä, jolla on vielä kahden pisteen etumatka.
Torstaina pelaavalla Leedsillä on 84 ja West Bromwichilla 82 pistettä. Keskiviikkona pelaava Brentford (78 pistettä) tavoittelee vielä nousua kärkikaksikkoon ja suoraan sarjanousuun oikeuttaville sijoille, mutta aika uhkaa loppua kesken.
Torstain jälkeen jäljellä on enää kaksi kierrosta.